《和邦求见寄》
宋代·李正民

坐看霜霰送穷冬，流落天涯类断蓬。词翰难陪杜陵老，沧浪聊访紫溪翁。

想寻芳草门庭在，忆对梅花笑语同。海腊腥咸难致远，漫凭黄耳附书筒。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。